O, sizə Dimon deyil
O, sizə Dimon deyil (rus. Он вам не Димон) — Korrupsiya ilə mübarizə fondu[rus.] tərəfindən çəkilmiş və 2 mart 2017-ci ildə YouTube portalında yayımlanmış sənədli tədqiqat filmidir. Filmdə Rusiya Federasiyasının 10-cu Hökumət başçısı Dmitri Medvedyevin ehtimal edilən əmlaklarından bəhs edilir. Filmdə iddia edilir ki, Medvedyev Rusiyadakı çoxpilləli rüşvət piramidasına rəhbərlik edir. Film müəllifinin subyektiv fikrinə görə, xeyriyyə fondları və təşkilatları vasitəsiylə Medvedyevin etimad etdiyi şəxslərin (qohumları və kurs yoldaşları da daxil olmaqla) adına rəsmiləşdirilmələr sayəsində, onun oliqarxların gəlirləri və Qazprombankdan alınmış kreditlər vasitəsiylə bahalı əmlaka yiyələnməsi vurğulanır. Filmdə təfsirçi rolunda fondun banisi Aleksey Navalnı çıxış etmişdir. Filmin çıxarılmasından sonra KMF Rusiya Federasiyası Tədqiqat Komitəsinə müraciət edərək Dmitri Medvedyev və milyarder Alişer Usmanov haqqında rüşvət alınması iddiası ilə cinayət işinin başlanılmasını tələb etmişdir. Bundan sonra Rusiya Federasiyası Kommunist Partiyasının sədri Gennadi Zyuqanov hakimiyyət bu iddialara cavab verməlidir. Rusiya Federasiyası Dövlət Dumasının RFKP-dan olan deputatı Valeri Raşkin Medvedyevə qarşı iddiaların yoxlanması xahişi ilə Tədqiqat komitəsinə müraciət etmiş, 20 aprel 2017-ci ildə komitədən ona cavab verilmişdir ki, filmdə göstərilmiş faktlar tədqiqat başlanılması üçün əsas deyil və deputatın müraciəti Baş Prokurorluğa yönləndirilmişdir. Navalnı siyasətçilərin tədqiqata lazımi reaksiya vermədiklərini bildirərək, "hökümətin rüşvətlə bağlı iddialara cavab verməsini təmin etmək üçün" mitinqlər keçirməyə çağırış etmişdir. Buna cavab olaraq, 26 mart 2017-ci ildə Rusiyanın müxtəlif şəhərlərində minlərlə adamın iştirakı ilə etiraz mitinqləri keçirilmişdir. 2017-ci ilin aprelində Medvedyev ilk dəfə KQMF-nun ona qarşı yönləndirilmiş ittihamları haqqında fikrini bildirmişdir. Fondun tədqiqatçını "cəfəngiyyat" adlandıran Medvedyev "siyasi saxtakarların süni məhsulunu şərh etmək istəmədiyini" bildirmişdir. Alişer Usmanov isə öz növbəsində Fondu və Navalnını böhtan iddiası ilə məhkəməyə vermişdir. 31 may 2017-ci ildə Moskvanın Lyublinskiy rayon məhkəməsi Navalnıya aparılmış tədqiqatın saxta olmasını bəyan etməyi və Usmanovla bağlı yayımlanmış materialı silməyi əmr etmişdir. Navalnı əmri yerinə yetirməkdən imtina etmiş və appelyasiya şikayəti verəcəyini bildirmişdir.